ข่าวปลอม แอบอ้างประกันสังคมชวนลงทะเบียนรับค่าตอบแทนจากรัฐบาล 50,000 บาท ช่วยเหลือการว่างงาน
พ.ต.ท.หญิง ณพวรรณ ปัญญา รองโฆษกสำนักงานตำรวจแห่งชาติ กล่าวว่า กรณีที่โซเชียลมีเดียได้แชร์ข้อความ การลงทะเบียนรับค่าตอบแทนจากรัฐบาล 50,000 บาท เพื่อช่วยเหลือการว่างงานสำหรับทุกครอบครัวนั้น  ไม่เป็นความจริง โดยศูนย์ต่อต้านข่าวปลอมประเทศไทย ได้ตรวจสอบไปยังสำนักงานประกันสังคม กระทรวงแรงงาน แล้วพบว่า สำนักงานประกันสังคมไม่มีการจัดทำโครงการดังกล่าว อีกทั้งเว็บไซต์ดังกล่าวยังแอบอ้างใช้สื่อโฆษณาของสำนักงานประกันสังคมโดยไม่ได้รับอนุญาต โดยการกระทำของผู้โพสต์ เข้าข่ายมีความผิดตาม พ.ร.บ.คอมพิวเตอร์ ฐานนำเข้าสู่ระบบข้อมูลคอมพิวเตอร์อันเป็นเท็จ โดยประการที่น่าจะเกิดความเสียหายแก่ประชาชน ทางหน่วยงานที่เกี่ยวข้องจะดำเนินการตามกฎหมายกับผู้ที่ผลิตข่าวปลอมและผู้ที่เผยแพร่ทุกรายอย่างเด็ดขาดขอให้พี่น้องประชาชนรับฟังข่าวสาร อย่างมีวิจารณญาณ อย่าหลงเชื่อและขอความร่วมมือไม่ส่งต่อข้อมูลดังกล่าว  หากต้องการทราบข้อมูลเกี่ยวกับสำนักงานประกันสังคม สามารถติดตามได้ที่เว็บไซต์ www.sso.go.th หรือสายด่วนกระทรวงแรงงาน 1506